
פרוטוקול מס' 430
מישיבת ועדת הכלכלה
יום רביעי, כ"ב באדר התשס"ב (6 במרץ 2002), שעה 10:55







סדר היום:	תקנות הבזק (זיכיונות) (תיקון מס' 3), התשס"ב-2002 בדבר החלטת השר בעניין 
                     הארכת הזיכיון לשידורי הכבלים. 


נכחו:


חברי הוועדה:	אברהם פורז	- היו"ר
	נחום לנגנטל
	

מוזמנים:	ד"ר יזהר טל	- היועץ המשפטי, משרד התקשורת
	עידית צ'רנוביץ	- עוזרת שר התקשורת
	עו"ד הילה שמיר	- לשכה משפטית, משרד התקשורת
	עמית לוין	- מנכ"ל מתב
	עו"ד אסתר שטרנבך	- תבל
	עו"ד גיורא אורדינסט	- חברת YES
	מיכל רפאלי-כדורי	- סמנכ"ל חברת YES

מנהלת הוועדה:   לאה ורון


קצרנית:               תמר מרימוביץ	







תקנות הבזק (זיכיונות) (תיקון מס' 3), התשס"ב-2002,
בדבר החלטת השר בעניין הארכת הזיכיון לשידורי הכבלים


היו"ר אברהם פורז:

	אנו דנים בתקנות הבזק (זיכיונות) (תיקון מס' 3), התשס"ב-2002, בדבר החלטת השר בעניין הארכת הזיכיון לשידורי הכבלים. 

	אני קיבלתי אתמול הסבר מהגברת דורית ענבר, שהתקנות האלה הן עניין טכני, כי אתם עוברים לשיטה אחרת, וההחלטה האם חברות הכבלים מילאו בקפידה או בהקפדה את הרשיון, היא כבר כמעט לא אקטואלית, והם ביקשו מאתנו הארכה. 

יזהר טל:

	בהמשך לבקשות הקודמות, הגענו לכאן על מנת לאפשר את השלמת התהליך. 

היו"ר אברהם פורז:

	אני יוצא לחמש דקות, ומייד חוזר. 


	חידוש הישיבה בשעה 11:05


היו"ר אברהם פורז:

	רבותיי, האם יש מישהו שרוצה לומר משהו בעניין?

מיכל רפאלי-כדורי:

	 אנחנו לא חברי-כנסת, אנחנו לא באנו לא להתנגד ולא לתמוך, אבל רק לפני כמה חודשים התקיימו פה 	דיונים בחוק התקשורת, שכלל בתוכו סעיף שגם היה חשוב מאד לפעילות שלנו, סעיף הפעילות השוטפת, או סעיף התיול. 

	לאחר החקיקה, שר התקשורת הוציא הוראות מינהל, חלק מההערות שלנו התקבלו, ובשטח אנחנו מנסים לחיות עם המצב הזה. המצב בשטח לא נראה כמו ההוראות, והאכיפה של ההוראות האלה לא נעשית לפי ראות עינינו - -

היו"ר אברהם פורז:

	מה זה שייך? עם כל הכבוד, אני לא פותח עכשיו דיון כללי לגבי כל מה שמטריד אתכם בענף התקשורת. מלבד זאת, גם האנשים שאמורים להשיב לכם לא נמצאים כאן. 

מיכל רפאלי-כדורי:

	 אני חושבת שהוועדה הזאת - -


היו"ר אברהם פורז:

	אבל זה לא אומר שבאותה הזדמנות חגיגית כל מי שיש לו בעיה בתחום התקשורת יעלה אותה.  

	האם יש מישהו שרוצה לדבר על העניין עצמו? חבר-הכנסת לנגנטל, מה לגביך?

נחום לנגנטל:

	אני מתנגד לבקשה של משרד התקשורת. 

היו"ר אברהם פורז:

	אם כך, אני אקיים את ההצבעה יותר מאוחר. לאה, מכיוון שה-6 לחודש זה המועד האחרון, תפני ליושב-ראש הכנסת, ותאמרי לו שאנחנו מבקשים לקיים את ההצבעה בזמן המליאה, בשעה 16:30. 

	מר טל, אתם תדברו עם שר התקשורת, ותאמרו לו שאם יש לו עניין שהתקנות יעברו, עליו לדאוג שיהיה להן רוב. בשעה 16:30 תתקיים הצבעה. 

	תודה רבה, אני נועל את הישיבה. 

	הישיבה ננעלה בשעה 11:10





